b'\n_START_ARTICLE_\nNokotin siv\xc4\x8dek\n_START_SECTION_\nOpis\n_START_PARAGRAPH_\nRazpon kril odraslega metulja je 23 do 27 mm, v Sloveniji pa so ti metulji aktivni od aprila do junija in od julija do septembra v dveh generacijah. Gosenice se prehranjujejo na rastlinah iz rodu nokota (Lotus) in na navadni podkvici (Hippocrepis comosa). V krajih s hladnej\xc5\xa1im podnebjem in na vi\xc5\xa1jih nadmorskih vi\xc5\xa1inah se pojavlja le po ena generacija metuljev letno._NEWLINE_Krila in telo so prete\xc5\xbeno temnorjave barve, ki pa je spremenljiva. Zgornja stran sprednjih kril je sivorjavo marmorirana, zgornja stran zadnjih kril pa temneje rjava. Ob zunanjem robu zgornje in spodnje strani kril poteka sklenjena linija majhnih belih pikic. Samec se od samice lo\xc4\x8di predvsem po tem, da ima ob kostalni \xc5\xbeili na zgornji strani sprednjih kril ozek \xc5\xbeleb di\xc5\xa1avnih dla\xc4\x8dic._NEWLINE_Obi\xc4\x8dajno ti metulji po\xc4\x8divajo na zemljenih in pe\xc5\xa1\xc4\x8denih tleh. Ob suhih in vro\xc4\x8dih dneh pa se pogosto zadr\xc5\xbeujejo ob vodi. Samice odlagajo jaj\xc4\x8deca posami\xc4\x8dno na liste gostiteljske rastline, gosenice pa si nato v zavetju lista naredijo svilen kokon, ki jim slu\xc5\xbei kot zato\xc4\x8di\xc5\xa1\xc4\x8de. Prezimijo v ve\xc4\x8djem kokonu, spomladi pa se zabubijo.'